Informatīvais ziņojums

par Ministru kabineta š.g. 30.maija sēdes darba kartības punktā

“Par 2011.gada 30.-31.maija Eiropas Savienības Konkurētspējas ministru padomē izskatāmajiem jautājumiem”

## Š.g. 30.-31. maijā Briselē (Beļģijā) notiks Eiropas Savienības Konkurētspējas ministru padome.

## Plānots, ka tajā tiks izskatīti šādi jautājumi, kas ir Izglītības un zinātnes ministrijas kompetencē:

## 

*1. Padomes secinājumu projekts "Virzībā uz Eiropas Savienības kosmosa stratēģiju pilsoņu interesēs";*

*2. Progresa ziņojums „Priekšlikums Padomes lēmumam par Eiropas Atomenerģijas kopienas pamatprogrammu kodolpētniecības un mācību pasākumiem (2012–2013)”;*

*3.*  *Padomes secinājumu projekts* *„Par Eiropas Pētniecības telpas attīstību, ņemot vērā ERA grupas”.*

**1. Virzībā uz Eiropas Savienības kosmosa stratēģiju pilsoņu interesēs**

Padomes secinājumu projekts "Virzībā uz Eiropas Savienības kosmosa stratēģiju pilsoņu interesēs" apliecina ES pretenzijas uz vadošo lomu Eiropas kosmosa politikas veidošanā, kasšobrīd ir nostiprinātas, stājoties spēkā Līgumam par ES darbību.

Padomes secinājumu projekts iezīmē ES ambīcijas, mērķus un prioritātes Eiropas kosmosa politikā, vienlaikus atzīmējot, ka kosmosa stratēģija „jābalsta uz pieejamo resursu ilgtspējīgu ilgtermiņa izvērtējumu”, proti, ņemot vērā dalībvalstu konsolidācijas centienus.

**I Prioritārie virzieni**

* ES darbībā Eiropas kosmosa politikas galvenā prioritāte ir panākt to, lai pilnībā darbojas Galileo un GMES programmas.
* Būtiski ir uzsvērt ekonomiskos un sociālos ieguvumus, ko ES un tās pilsoņiem var sniegt GMES un Galileo programmas.
* GMES programmas īstenošana paredzēta līdz 2014.gadam, un līdz tam laikam ir būtiski izvērtēt GMESklimata jomā sniegto pakalpojumu specifikācijas, iesniegt tiesiskā regulējuma priekšlikumu attiecībā uz datu politiku, kas mudinātu dalībvalstis un privāto sektoru veikt investīcijas kosmosa infrastruktūrā.
* Jānodrošina visu ieinteresēto dalībvalstu spēja piedalīties kosmosa izpētē, t.sk. attīstot Eiropas iespējas sākt neatkarīgas misijas no Eiropas kosmodroma, kas atrodas Kurū (Francija).

**II Konkurētspēja**

* Kosmosa nozares politika būtu jāizstrādā ciešā sadarbībā ar Eiropas Kosmosa aģentūru un dalībvalstīm, lai Eiropā veicinātu konkurenci, kurā būtu pilnībā ievērotas katras apakšnozares īpašās vajadzības un apzināti konkrēti pasākumi
* Šīs ES politikas galvenie mērķi būs:
* nodrošināt stabilu un līdzsvarotu rūpniecības bāzes izveidi, tostarp mazie un vidējie uzņēmumi;
* veicināt pasaules mēroga konkurētspēju ar mērķi gūt tehnoloģisko vadību dažās nozarēs un pietiekamas autonomas spējas [...] citās nozarēs;
* garantēt piegādes drošību stratēģiskām apakšnozarēm, piem., satelītu navigācijai, novērošanai, telekomunikācijām, kosmosa izpētei un nesējraķetēm;
* veicināt kosmosa produktu un pakalpojumu tirgus attīstību;
* atzīt inovācijas publisko iepirkumu pirms komercializācijas posmā par instrumentu ar ko garantēt neatkarību būtiski svarīgo tehnoloģiju jomā;

**III Starptautiskie aspekti**

* Starptautiskajā sadarbībā stiprināt dialogus par kosmosa jautājumiem ar stratēģiskiem partneriem un izskatīt iespēju izveidot līdzīgus dialogus par kosmosa jautājumiem ar citām esošām un jaunām kosmosa lielvalstīm, tiek aicināts veidot starptautiskās sadarbības stratēģiju.
* Tiek atbalstīta kosmosa komponentes iekļaušanu ES ārpolitikā – saskaņā ar šādas starptautiskas sadarbības stratēģijas vispārējiem mērķiem un pamatojoties uz katra gadījuma atsevišķu analīzi un lēmumiem, kā tas ir, piem., attiecībā uz Āfriku un Latīņameriku.

**IV Uzlabota kosmosa pārvaldība**

* Ņemot vērā, ka Eiropas kosmosa politikas pārvaldība balstās uz trīs galvenajiem dalībniekiem – dalībvalstis, ES un Eiropas Kosmosa aģentūra, ir būtiski pilnībā izmantotu Eiropas kosmosa aģentūras pieredzi un spējas, t.sk. lai izvairītos no iespējamas ES un Eiropas Kosmosa aģentūras darbību pārklāšanās kosmosa nozarē.
* Komisija tiek aicināta vēl vairāk optimizēt nākamo kosmosa programmu pārvaldību, lai nodrošinātu to laicīgu īstenošanu, izmaksu ierobežošanu un konkrētas un pārredzamas informācijas sniegšanu dalībvalstīm par visām Eiropas kosmosa programmām.

**Latvija kopumā atbalsta** Padomes secinājumu projekta „Virzībā uz Eiropas Savienības kosmosa stratēģiju pilsoņu interesēs" apstiprināšanu, jo Padomes secinājumi skaidri iezīmē iespējas plašākai līdzdalībai kosmisko tehnoloģiju izstrādes programmās, izmantojot Latvijā esošo kapacitāti, kā arī akcentē nozīmīgākos sociālos un ekonomiskos kosmosa politikas ieguvumus, kas ir galvenais šīs politikas īstenošanas pamats.

**Latvija īpaši uzsver** līguma par Eiropas Savienības darbību stāšanās spēkā nozīmīgumu, kas dod Eiropas Savienībai mandātu izstrādāt Eiropas kosmosa politiku un Eiropas Komisijai tiesisko ietvaru realizēt tās tiesības iniciēt ar kosmosa sektoru saistītās aktivitātes un koordinēt nepieciešamos pasākumus kosmosa izpētei un izmantošanai. **Līdz ar to tas Latvijai ir nozīmīgs stimuls,** lai izstrādātu savu nacionālo kosmosa politiku un pārvaldību, kas saskan ar ES virzību nodrošināt industriju, pētniecības sektoru un iedzīvotājus ar visām tās iespējām, ko dod kosmoss.

**Latvija uzskata**, ka Kosmosa padomes rezolūcijas projekts skaidri iezīmē kosmosa un kosmosa tehnoloģiju nozīmīgo lomu inovācijas, vispārējās ekonomikas konkurētspējas un drošības vairošanā, kā arī ir līdzeklis, lai cīnītos ar nelabvēlīgajām klimata izmaiņu problēmām. **Latvija uzskata**, ka līdz ar to tas palielinās gan zinātnisko institūtu, gan industrijas iniciatīvas iesaistīties dažādos kosmosa tehnoloģiju attīstības projektos.

**Latvija atzīmē**, ka kosmosa politikas īstenošana var sniegt būtisku ieguldījumu Latvijas tautsaimniecības attīstībā, jo tās realizācija varētu veicināt gan jaunu tehnoloģiju un produktu izstrādi un ieviešanu ražošanā, gan studiju programmu modernizāciju un modifikāciju atbilstoši jaunajiem apstākļiem, kā arī nodrošināt eksporta dažādošanos un eksportspējas paplašināšanos (to nodrošinātu iesaiste dažādos kosmosa attīstības projektos, sadarbība ar Eiropas Kosmosa aģentūru, 7. Ietvara programmas kosmosa prioritāti un Eumetsat)

**Latvija aicina** Eiropas Komisiju arī turpmāk uzsvērt kosmosa politikas ieguvumus iedzīvotājiem, kā arī ņemt vērā ES dalībvalstu atšķirīgās kosmosa politiku attīstības stadijas, skaidri nosakot jauno ES dalībvalstu lomu un iespējas Eiropas kosmosa politikas īstenošanā. **Latvija norāda**, ka šobrīd jauno dalībvalstu iesaistes potenciāls kopējā ES kosmosa politikas īstenošanā nav pietiekami skaidrs, jo tām nav tik sena un bagāta kosmosa politikas pieredze piemēram, kosmosa tehnoloģiju komercializācijas un veiksmīgas kosmosa pārvaldības izveides jomās, kuras vecās ES dalībvalstis ir risinājušās ar gadu desmitu pieredzi.

Līdz ar to **Latvija aicina** EiropasKomisiju un citas dalībvalstis vairāk uzmanības pievērst Kosmosa jomas līdzsvarošanai un harmonizācijai Eiropā, kā arī uzsvērt ātrākus un veiksmīgākus jauno valstu kosmosa politikas attīstības virzienus.

Latvijas viedoklis par „atvērtajiem jautājumiem”:

**Latvija atbalsta Beļģijas atrunu 6.punktā, 12.parindē,**  jo lai noteiktu kosmosa politikas prioritātes un īstenotu tās, tām ir jābalstās uz ilgtermiņa finansējuma nodrošinājumu. Diskusiju gadījumā Latvija var būt elastīga un atbalstīt vairākuma viedokli.

**Latvija atbalsta pašreizējo** 11.punkta, 13.parindes redakciju, taču diskusiju gadījumā var pievienoties vairākuma viedoklim.

**2.** **Progresa ziņojums „Priekšlikums Padomes lēmumam par Eiropas Atomenerģijas kopienas pamatprogrammu kodolpētniecības un mācību pasākumiem (2012–2013)”**

2011.gada 7.martā Eiropas Komisija (EK) Padomei iesniedza priekšlikumu Padomes lēmumam par Eiropas Atomenerģijas kopienas pamatprogrammu kodolpētniecības un mācību pasākumiem (2012–2013).

Līgums, ar kuru izveido Eiropas Kodolenerģijas Kopienu (Euratom) ierobežo pētniecības un apmācību programmu ilgumu kodoljomā līdz pieciem gadiem. Pašlaik spēkā esošā programma beigsies 2011.gadā, bet ES 7.Ietvarprogramma pētniecībai un tehnoloģijai (7. IP) balstās uz līguma par ES darbību 182.pantu, kas ļaus šai programmai darboties līdz 2013.gadam.

Padomes lēmums par Eiropas Atomenerģijas kopienas pamatprogrammu kodolpētniecības un mācību pasākumiem (2012–2013)

Daudzgadu ietvara programma kodolpētniecībā un mācību pasākumos (programma) tiek pieņemta laika periodam no 2012.gada 1.janvāra līdz 2013.gada 31.decembrim. Programma aptver pētniecības, tehnoloģiju attīstības, starptautiskās sadarbības, tehnoloģiskās informācijas, izmantošanas pasākumu un apmācības aktivitātes, kas iekļautas divās īpašajās programmās:

1. programma ietver - kodolsintēzes (*nuclear fusion*) enerģijas pētniecības jomā izstrādāt drošu, ilgtspējīgu, videi nekaitīgu un ekonomiski stabilu enerģijas avota tehnoloģiju;

* kodola skaldīšanas (*nuclear fision*) un aizsardzības pret jonizējošo starojumu jomā veicināt kodola skaldīšanas un citu rūpniecībā un medicīnā izmantojamu jonizējošā starojuma veidu drošumu, resursu efektīvu izmantošanu un rentabilitāti, kā arī veicināt kodoldrošību.

2. Programma aptver pētniecības aktivitātes Kopīgā Pētniecības centrā (JRC) kodolatkriumu apsaimniekošanas jomā, vides novērtējuma jomā, drošības un apsardzes (*safety and security*) jautājumos.

Maksimālais finansējuma apjoms programmas īstenošanai ir EUR 2 560 270 000, kas sadalās: kodolsintēzes pētniecībai EUR 2 208 809 000; kodola skaldīšanai un aizsardzībai pret jonizējošo starojumu EUR 118 245 000; JRC pasākumiem kodolenerģijas jomā EUR 233 216 000.

EK līdz 2015.gada 31.decembrim veiks ārējo novērtējumu, ko veiks neatkarīgi eksperti.

Programma tiek organizēta divās daļās atbilstoši netiešajiem pasākumiem kodolsintēzes pētniecībai un kodolskaldīšanai, kā arī aizsardzībai pret radiāciju, un tiešajiem pasākumiem – pētniecībai JRC.

Kodolenerģijas pētniecības mērķis ir attīstīt fundamentālas zināšanas un īstenot ITER projektu, radot prototipa reaktorus spēkstacijām, kas ir drošs, ilgtspējīgs, videi drošs un ekonomisks enerģijas avots.

Kodolskaldīšanas un aizsardzības pret radiāciju pasākumu mērķis ir izveidot skaidru zinātnisko un tehnoloģisko pamatu, lai paātrinātu praktisko droša menedžmenta attīstību radioaktīvo atkritumu jomā un drošības aspektu jomā. Kodolenerģija ir viens no aspektiem diskusijās par klimata izmaiņām un Eiropas importētās enerģijas mazināšanas jautājumu.

JRC īpašās kodolenerģētikas programmas mērķis ir izpildīt līgumā noteiktos ar pētniecību un izstrādi saistītos pienākumus un gan EK, gan dalībvalstis atbalstīt aizsargpasākumu un neizplatīšanas, atkritumu apsaimniekošanas, kodoliekārtu un degvielas cikla drošuma, vides radioaktivitātes un aizsardzības pret jonizējošo starojumu jomā. JRC arī turpmāk stiprinās savu lomu kā Eiropas līmeņa etaloncentrs informācijas izplatīšanā un profesionāļu un jauno zinātnieku sagatavošanā un izglītošanā.

Finansējuma shēmas ir vairākas, ievērojot dalības noteikumus programmās. Finansēšanas shēmas tiks izmantotas gan atsevišķi, gan kombinēti. Konkurētspējas ministru padomē finansēšanas aspekti netiks skarti.

2011.gada 25.maija COREPER I vienojās Konkurētspējas ministru padomei sagatavot Progresa ziņojumu un turpināt darbu pie Priekšlikuma nolūkā rast vispārīgu vienošanos iespējami īsā laikā.

Šobrīd ir vairāki „atvērtie jautājumi”:

**a) Programmas nodoms attiecībā uz kodolskaldīšanas pasākumiem** (ievada daļa, 2.pants, I Pielikuma daļas I.B un II)

Pašreizējais projekta teksts attiecas uz "*reinforced emphasis* on nuclear safety" (3.izklāsts), uz kuru attiecas atsevišķi EK priekšlikuma elementi. Teksts nodrošina atbalstu pētniecības pasākumiem ar nolūku par drošu, efektīvu un ilgtspējīgu visu attiecīgo reaktoru sistēmu izmantojumu *visā Eiropā*. Papildus, ar nodomu uzturēt plašu *kodoldrošības ekspertīzi* Eiropā, jāatbalsta pētniecības pasākumi tādos reaktoru tipos, kas var tikt izmantoti Eiropā *nākotnē*.

Atsevišķas delegācijas lūdz turpmāku *pārorientēšanu* kodoldrošības virzienā un attiecībā uz Programmas zinātnisko saturu, īpaši ar fokusu uz pasākumiem, kas saistīti ar kodolskaldīšanu un tās drošu darbību tieši *esošajos reaktoros*. Šīs dalībvalstis argumentē, ka nav finansējuma iespēju tālākai kodoltehnoloģiju attīstībai Eiropas līmenī un, ka jauno reaktoru tipa drošības aspektam ir jābūt vienīgajai iespējai, kādā tiem attīstīties.

Citas delegācijas pastāv uz to, ka Programmai daudz plašāk jāatbalsta pētniecība, lai nodrošinātu drošu *koncepciju* un drošu, *efektīvu* un *ilgstpējīgāku* *visu reaktoru sistēmu* darbību Eiropā. Šīs dalībvalstis argumentā, ka drošības aspekts nevar tikt šķirts no tehnoloģiju attīstības un ka šādi jauni reaktori darbosies nākotnē vairākās dalībvalstīs vai ārpus Eiropas, un ka tāpēc Eiropas līmenī jāuztur zinātniskā kapacitāte.

**b) Ziņošana** (6.1.pants)

Pašreizējais projekta teksts paredz sniegt EK pastāvīgu un sistemātisku ziņojumu par Programmas īstenošanu un regulāru ziņojumu, kā arī ziņojuma rezultātu izplatīšanu. Šādi ziņojumi būtu jāfokusē uz visiem Programmas kodoldrošības un apsardzes (*safety and security*) pasākumiem.

Atsevišķas delegācijas lūdz papildināt, ka 2013.gadā Padomei jāiesniedz īpašs *monitoringa ziņojums* par visu Programmas kodoldrošības un apsardzes pasākumu īstenošanu.

Dažas citas delegācijas ir jautājušas par šāda ziņojuma pievienoto vērtību salīdzinājumā ar EK esošajiem ziņošanas pienākumiem.

**c) Pētniecība par ekonomiku, kas brīva no kodolskaldīšanas** (Sadaļa I.B, nodaļa „Reaktoru sistēmas”)

Pašreizējais projekta teksts paredz, ka Programmai jāņem vērā, ka noteiktās dalībvalstīs kodolenerģija tiek uzskatīta par „pārejas tehnoloģiju” (*bridging technology*).

Atsevišķas delegācijas uzskata, ka specifiskā kārtā Programmai būtu jāatbalsta pētniecība, kas pēta ekonomikas, kas brīva no kodolskaldīšanas, potenciālu.

Atsevišķas citas delegācijas argumentē, ka Euratom Līguma mērķis ir sekmēt kodolenerģiju, tāpēc tas nebūtu atbilstoši, ja šīs Programmas ietvaros finansēs pētījumus ar šādiem mērķiem.

d) pasākumi par **Atkritumu pasākumiem** (sadaļa I.B, nodaļas „Ģeoloģiskā izpēte” un „Reaktoru sistēmas”).

Pašreizējais projekta teksts ietver zem virsraksta „Reaktoru sistēmas” tādu degvielas ciklu kā dalīšana un pārvēršana (*partitioning and transmutation*) atkritumu administrēšanas aspektus. Ir radies jautājums, vai nodaļai „Ģeoloģiskā izpēte” būtu jānosedz daudz plašāki pasākumi attiecībā uz atkritumu administrēšanu, neaprobežojoties ar ģeoloģisko izpēti.

**Latvija kopumā atbalsta** Padomes lēmumu par Eiropas Atomenerģijas kopienas pamatprogrammu kodolpētniecības un mācību pasākumiem (2012–2013).

**Latvijas zinātnei, enerģētikai un tautsaimniecībai kopumā ir nozīmīgi** ilgtermiņā piedalīties tādā globālā ilgtspējīgā pētniecības un enerģētikas projektā kā ITER, jo Latvija uzskata, ka kodolsintēzes izmantošana ar laiku kļūs par vienu nozīmīgu nākotnes enerģijas iegūšanas avotu.

**Latvija uzskata**, ka saskaņā ar 2010.gada jūlija Padomes secinājumiem finansējumam ITER projektam primāri ir jānāk no Eiropas Savienības 1A budžeta izdevumu apakškategorijas.

**Latvijai ir svarīgi** piedalīties tādu projektu īstenošanā, kas mazina tās enerģētisko atkarību.

**Latvija plāno** piedalīties Kopīgajā pētniecības centrā un paredz iesniegt projektus Euratom regulā paredzēto netiešo darbību projektu konkursā.

Latvija kopumā atbalsta Padomes lēmumu par Eiropas Atomenerģijas kopienas pamatprogrammu kodolpētniecības un mācību pasākumiem (2012–2013), taču Latvijas kapacitāte kodolzinātnes un kodoltehnoloģiju jomā pagaidām neļauj tai piedalīties šādos mācību pasākumos.

Latvijas viedoklis par „atvērtajiem jautājumiem”:

**Latvija** **norāda**, ka nebūtu vēlama kodolzinātnes (*nuclear research*) pārorientēšana (*reorientation*) citā virzienā, jo ir ieguldīti lieli līdzekļi un cilvēkresursi, lai kodolzinātne būtu sasniegusi šodienas līmeni un spētu izstrādāt plānus savai darbībai vairākas desmitgadei uz priekšu. **Latvija uzskata**, ka būtu plašāk jāatbalsta pētniecība, kas nodrošinātu drošu, efektīvu un ilgstpējīgāku visu reaktoru sistēmu darbību Eiropā.

**Latvija norāda**, ka zinātne jau tagad meklē drošākos kodolenerģijas veidus, bet nedrošie reaktori tiek slēgti (piem., Ignalina, Japānas un Šveices piemērs). **Latvija uzskata**, ka kodolzinātnei jāattīstās tālāk un jāveic pētījumi esošajos virzienos, un jāmeklē jauni ne-fosilie enerģijas avoti.

**Latvija uzskata**, ka ir jāveltī pienācīga uzmanība jautājumam par radioaktīvajiem atkritumiem, un atbalsta priekšlikumu ieguldīt šī jautājuma resursu un izmaksu efektivitātē.

**Latvija uzskata**, ka monitorings jāveic visām pētniecības programmām.

**3. Par Eiropas Pētniecības telpas attīstību, ņemot vērā ERA grupas**

Eiropas Pētniecības telpa (*European Research Area*, ERA) tika uzsākta 2000.gadā, bet jauns impulss ERA attīstībai tika dots 2007.gadā ar Eiropas Komisijas Zaļo grāmatu par ERA. 2008.gadā Padome uzsāka Ļubļanas procesu, lai uzlabotu ERA politisko pārvaldību un pieņemtu ERA 2020 vīziju.

Viena no pirmajām ERA grupām bija CREST (Zinātniskās un tehniskās pētniecības komitejas) vienotās plānošanas augsta līmeņa darba grupa, kas tika izveidota 2008.gadā.

ERA ieviešanas process ir nozīmīgi pieaudzis kopš 2007.gada. Pieaugusi ERANET un ERANET+ programmu, 185.panta, vienotās plānošanas iniciatīvu, kopīgo tehnoloģiju ierosmju (KTI) loma.

ES pētniecības sistēmas apjomam, efektivitātei un integrācijai strauji jāpieaug, ja tā vēlas atbilst ES vēlmēm par globālo vadošo lomu zinātnē un tehnoloģijās un izcilības un uz zināšanām balstītas konkurētspējas ziņā, kā arī apmierināt pilsoņu sociāli ekonomiskās vajadzības.

ERA ietvaram jādod rezultāts jaunā, visaptverošā un stratēģiskā pieejā, lai izveidotu ERA un paceltu ERA augstākā un efektīvākā pakāpē.

ERAC (*European Researc Area Committee*, Eiropas Pētniecības telpas komiteja) ir četras darba grupas; darba grupa par zināšanu pārnesi, vienotās plānošanas augsta līmeņa darba grupa un Stratēģiskais Forums Starptautiskajai zinātnes un tehnoloģiju sadarbībai un cilvēkresursu un mobilitātes vadības grupa.

EK tiek aicināta sniegt detalizētu informāciju par Inovāciju Savienības īstenošanu, uz kuras aspektiem darbojas ar ERA saistītas darba grupas (*ERA-related groups*). ERA grupām jādarbojas stratēģiskā līmenī.

**Latvija atbalsta** Padomes secinājumu „Par Eiropas Pētniecības telpas attīstību, ņemot vērā ERA grupas” apstiprināšanu.

**Latvijai ir svarīgi turpināt** darbu un pārstāvniecību ERA grupās, piedaloties stratēģisku lēmumu izstrādē un pieņemšanā, kā arī dažādu informācijas materiālu sagatavošanā ERAC.

**Attiecībā uz Spānijas izpētes atrunu** Padomes secinājumu projekta 7.lapā, ierosinot tekstu „*the Chairs and Vice-Chairs of the groups should be elected Member State representatives*” papildināt ar “*Reporting from the groups should be preferably coordinated in advance by ERAC*”, **Latvija pagaidām atturas** izvērtēt Spānijas priekšlikumu.

Delegācijas vadītājs: **Mareks Gruškevics**, Izglītības un zinātnes ministrijas valsts sekretārs

Delegācijas dalībnieki: **Liene Grīnvalde**, Izglītības un zinātnes ministrijas nozares padomniece.

Izglītības un zinātnes ministrs R.Broks

Vīza:

Valsts sekretāra vietniece

struktūrfondu jautājumos,

valsts sekretāra pienākumu izpildītāja L.Sīka

27.05.2011. 09:06

2366

Izglītības un zinātnes ministrijas

Zinātnes, tehnoloģiju un inovāciju departamenta

vecākā referente

B.Beinaroviča

67047885, [baiba.beinarovica@izm.gov.lv](mailto:baiba.beinarovica@izm.gov.lv)